ZAKON

O SPREMEMBAH IN DOPOLNITVAH ZAKONA O POKLICNEM IN STROKOVNEM IZOBRAŽEVANJU

1. člen

 V Zakonu o poklicnem in strokovnem izobraževanju (Uradni list RS, št. [79/06](http://www.uradni-list.si/1/objava.jsp?sop=2006-01-3449), [68/17](http://www.uradni-list.si/1/objava.jsp?sop=2017-01-3194) in [46/19](http://www.uradni-list.si/1/objava.jsp?sop=2019-01-2179)) se v 7. členu v petem odstavku za besedo »Sloveniji« doda besedilo »ali so se prvič vključili v deveti razred osnovne šole v Republiki Sloveniji«.

2. člen

 V 30. členu se prvi odstavek spremeni tako, da se glasi:

 »Pri izbiri kandidatov iz prejšnjega člena se upoštevajo njihovi učni uspehi v predhodnem izobraževanju in dosežki na nacionalnem preverjanju znanja iz matematike in slovenščine (oziroma italijanščine ali madžarščine kot maternega jezika na narodno mešanih območjih) v devetem razredu osnovne šole. Kot dodatno merilo se lahko upoštevajo tudi posebni vpisni pogoji, določeni v izobraževalnem programu, v katerega se kandidat vpisuje.«.

**3. člen**

 V 36. členu se za dvanajsto alinejo doda nova trinajsta alineja, ki se glasi:

 »– določilo o prehrani dijaka med delom,«.

 Dosedanje trinajsta, štirinajsta, petnajsta in šestnajsta alineja postanejo štirinajsta, petnajsta, šestnajsta in sedemnajsta alineja.

**4. člen**

V 37. členu se v prvem odstavku za četrto alinejo doda nova peta alineja, ki se glasi:

 »– dijaku zagotovi prehrano med delom,«.

 Dosedanje peta, šesta, sedma, osma in deveta alineja postanejo šesta, sedma, osma, deveta in deseta alineja.

**5. člen**

 42. člen se spremeni tako, da se glasi:

**»42. člen**

**(nagrada in prehrana med delom)**

 V času praktičnega usposabljanja z delom ima dijak pravico do nagrade v skladu s kolektivno pogodbo, ki zavezuje delodajalca oziroma drugimi predpisi in pravico do prehrane med delom, ki mu jo zagotovi delodajalec na enak način kot svojim zaposlenim.

 Če delodajalec dijaku ne zagotovi prehrane med delom in v kolektivni pogodbi, ki velja za delodajalca, ni določena višina povračila stroškov za prehrano za dijake, izplača delodajalec dijaku povračilo stroškov za prehrano najmanj v višini cene malice, ki jo določa zakon, ki ureja šolsko prehrano.«.

**6. člen**

 Besedilo 66. člena se spremeni tako, da se glasi:

 »Organizirano izobraževalno delo obsega:

– pouk splošnoizobraževalnih predmetov,

– pouk strokovnih modulov,

– praktično usposabljanje z delom,

– obveznosti odprtega kurikula,

– druge oblike vzgojno-izobraževalnega dela.

 Pouk splošnoizobraževalnih predmetov ter pouk strokovnoteoretičnih vsebin znotraj strokovnih modulov in odprtega kurikula za dijake lahko obsega, brez športne vzgoje in italijanščine v šolah s slovenskim učnim jezikom na narodno mešanem območju v slovenski Istri, največ 30 ur tedensko, obseg vseh oblik izobraževalnega dela pa ne sme presegati 36 ur tedensko.«.

**7. člen**

 V 82. členu se v prvem odstavku število »81.« nadomesti s številom »80.«.

**8. člen**

 V 85. členu se za tretjim odstavkom doda nov četrti odstavek, ki se glasi:

 »Z globo od 200 do 3000 evrov se kaznuje delodajalca, če dijaku na praktičnem usposabljanju z delom:

– ne izplača nagrade (42. člen),

– ne zagotovi prehrane med delom oziroma mu ne povrne stroškov za prehrano (42. člen).«.

 Dosedanji četrti odstavek postane peti odstavek.

**9. člen**

 88.a člen se spremeni tako, da se glasi:

**»88.a člen**

**(evidenci, ki ju vodi ministrstvo)**

 Ministrstvo vzpostavi, vodi, vzdržuje in nadzoruje evidenco prijavljenih v srednje šole, ki vsebuje podatke iz 1. točke prvega odstavka 86. člena tega zakona, in evidenco prijavljenih in vpisanih v dijaške domove, ki vsebuje podatke iz 1. in 2. točke prvega odstavka 86. člena tega zakona.

 Poleg podatkov, ki se za evidenci iz prejšnjega odstavka zagotavljajo na podlagi sedmega odstavka 135. c člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23), zagotavlja osnovna šola za svoje udeležence vzgoje in izobraževanja v evidenco prijavljenih v srednjo šolo podatke iz pete alineje četrtega odstavka 86. člena tega zakona, srednja šola zagotavlja podatke iz prve in sedme do enajste alineje četrtega odstavka 86. člena tega zakona, podatki iz šeste alineje 86. člena tega zakona pa se prenesejo iz evidence učencev za prijavo na nacionalno preverjanje znanja, obveščanje učencev o dosežkih na nacionalnem preverjanju znanja ter za vpis v srednje šole (evidenca ministrstvo-NPZ), ki jo vodi ministrstvo. Dijaški domovi v evidenco prijavljenih in vpisanih v dijaške domove zagotavljajo podatke o starših oziroma porokih nastanitvene pogodbe in podatke o izdanih odločbah iz drugega odstavka 86. člena tega zakona ter podatke iz desete in enajste alineje četrtega odstavka 86. člena tega zakona.

 Za zagotavljanje točnosti in ažurnosti se iz evidence prijavljenih v srednje šole s povezovanjem z uporabo EMŠO v evidenco prijavljenih in vpisanih v dijaške domove posredujejo podatki o imenu in sedežu šole ter izobraževalnem program in letniku, v katerega se je dijak prijavil oziroma vpisal.

 Podatki v evidencah iz prvega odstavka tega člena se obdelujejo za namen izvedbe vpisnega postopka in za namen zagotavljanja sredstev iz državnega proračuna za sofinanciranje oskrbnin za bivanje v dijaških domovih. Pri znanstveno-raziskovalnem, razvojnem delu, pri načrtovanju politik in pri izdelavi statističnih analiz se osebni podatki iz evidenc iz prvega odstavka tega člena obdelujejo v anonimizirani obliki.

 Podatki v obeh evidencah se hranijo trajno.«.

**PREHODNI DOLOČBI IN KONČNA DOLOČBA**

**10. člen**

**(sprejem in objava meril)**

 Merila iz spremenjenega 30. člena zakona minister sprejme in se jih javno objavi najkasneje do 31. avgusta 2024.

**11. člen**

**(uskladitev aktov)**

 Že sklenjene učne pogodbe iz spremenjenega 36. člena zakona, ki veljajo tudi v šolskem letu 2024/2025, se uskladijo s tem zakonom do 1. septembra 2024.

**12. člen**

**(začetek veljavnosti in uporabe)**

 Ta zakon začne veljati petnajsti dan po objavi v Uradnem listu Republike Slovenije, uporabljati pa se začne 1. septembra 2024.

Št. 0070-35/2024

Ljubljana, dne 12. marca 2024

EVA 2024-3350-0030

**OBRAZLOŽITEV:**

**K 1. členu (dopolnjen 7. člen)**

V praksi se je izkazalo, da učenci tujci, ki se vključujejo v osnovne šole v 9. razredu, ne dosegajo zadostnega znanja slovenskega jezika za uspešno delo v srednji šoli, zato bi morali tudi njim zagotoviti tečaj slovenščine. Predlog spremembe tega člena je tudi del sprejete nacionalne Strategije vključevanja tujcev.

K 2. členu (spremenjen 30. člen)

V skladu z obstoječimi merili se izbira kandidatov v primeru omejitve vpisa v srednješolske programe opravi na podlagi učnega uspeha v predhodnem izobraževanju. Dosežki na nacionalnem preverjanju znanja (NPZ) pa se upoštevajo samo v določenih primerih, ko se na spodnji meji znajde več kandidatov z istim številom točk, ki jih kandidati zberejo na podlagi učnega uspeha v predhodnem izobraževanju. Takrat se izbira med temi kandidati na spodnji meji opravi še na podlagi dosežkov pri NPZ iz materinščine in matematike. Predlagana novost  se nanaša na to, da se bodo po novem dosežki na NPZ upoštevali pri vseh kandidatih. To omogoča preglednost in večjo objektivnost ter enakopravnejše pogoje pri kandidiranju za vpis na razpisana vpisna mesta v primeru omejitve vpisa.

Kot dodatno merilo se lahko upoštevajo tudi pogoji, ki so kot posebni vpisni pogoj določeni z izobraževalnim programom, v katerega se kandidat vpisuje. Na primer: v  program Gimnazija – športni oddelek se lahko vpišejo kandidati, ki so zaključili osnovnošolsko izobraževanje in so registrirani športniki, kar je razvidno iz uradne Evidence registriranih in kategoriziranih športnikov. Pri vpisu morajo ti kandidati predložiti določena dokazila, na podlagi katerih šola, ki izvaja izobraževalni program Gimnazija – športni oddelek, izda potrdilo o izpolnjevanju posebnih pogojev za vpis v športni oddelek. V primeru omejitve vpisa v program Gimnazija – športni oddelek se upoštevajo še športni dosežki, na podlagi katerih se kandidate razvrsti v statuse športnika A, B in C. Kandidati s statusom športnika A dobijo k seštevku točk, ki jih zberejo na podlagi učnega uspeha v predhodnem izobraževanju in dosežkov na NPZ, dodatnih 10 točk, kandidati s statusom športnika B pa dodatnih 5 točk. Za status športnika C kandidati ne dobijo dodatnih točk.

K 3. členu (dopolnjen 36. člen)

Med sestavine učne pogodbe dodajamo tudi določilo o prehrani med delom, ki jo je delodajalec po predlogu spremenjenega 42. člena Zakona o poklicnem in strokovnem izobraževanju (ZPSI) dolžan zagotavljati dijakom na praktičnem usposabljanju z delom (PUD).

**K 4. členu (dopolnjen 37. člen)**

Glede na spremenjen 42. člen in v povezavi s 36. členom ZPSI, ki med sestavine učne pogodbe dodaja določilo o prehrani dijaka na PUD, se posledično širi dolžnost delodajalca tudi na zagotovitev le-te.

**K 5. členu (dopolnjen oziroma spremenjen 42. člen)**

Z dopolnitvijo 42. člena se delodajalca zavezuje, da dijaku v času opravljanja praktičnega usposabljanja z delom pri delodajalcu v okviru izobraževanja za pridobitev poklicne ali strokovne izobrazbe zagotovi prehrano med delom na enak način kot za delavce. Če delodajalec za delavce ne organizira prehrane med delom, dijaku povrne stroške za prehrano najmanj v višini cene šolske malice, kot jo določi s sklepom minister, pristojen za izobraževanje, na podlagi zakona, ki ureja šolsko prehrano.

**K 6. členu (spremenjen 66. člen)**

Predlagana sprememba je usklajena s posodobljenimi izobraževalnimi programi nižjega in srednjega poklicnega ter srednjega strokovnega izobraževanja.

Ti so bili prenovljeni v skladu z Izhodišči za prenovo izobraževalnih programov nižjega in srednjega poklicnega izobraževanja ter programov srednjega strokovnega izobraževanja, ki jih je določil Strokovni svet RS za poklicno in strokovno izobraževanje.

V skladu z izhodišči se je v predmetnik v okviru posebnega dela programov na enoten način uvedla nova kategorija predmetnika Druge oblike vzgojno-izobraževalnega dela, v katero sta se umestila samostojna programska elementa:

* Aktivno državljanstvo in
* Interesne dejavnosti.

Prenovljeni programi so tako sestavljeni iz:

* pouka splošnoizobraževalnih predmetov, ki se izvaja v obliki frontalnega pouka, strokovnih ekskurzij, priprave seminarskih nalog in drugih oblik praktičnega dela, zato se črtajo strokovne ekskurzije in spremeni zapis prve alineje prvega odstavka sedanjega 66. člena zakona,
* pouka strokovnih modulov, v okviru katerega potekajo pouk strokovne teorije in praktični pouk, zato se črta praktični pouk,
* praktičnega usposabljanja z delom, ki se ne spreminja,
* obveznosti odprtega kurikula, ki so zapisane kot nova alineja in
* drugih oblik vzgojno-izobraževalnega dela, ki vključujejo tudi interesne dejavnosti, zato se interesne dejavnosti črtajo.

Samostojno delo dijakov in drugo izobraževalno delo, ki ga določa program, sta s prenovljenimi programi vključeni v druge sestavine organiziranega izobraževalnega dela, zato se alineji črtata.

V tedensko obremenitev dijakov v skladu s prenovljenimi programi štejejo pouk splošnoizobraževalnih predmetov ter pouk strokovnoteoretičnih vsebin znotraj strokovnih modulov in odprtega kurikula, kar je natančneje pojasnjeno v spremenjenem drugem odstavku 66. člena.

**K 7. členu (redakcijski popravek 82. člena)**

Člen se v prvem odstavku spreminja zaradi napačnega sklica na 81. člen ZPSI. Pravilen sklic je na 80. člen ZPSI.

**K 8. členu (dopolnjen 85. člen)**

Za izvrševanje določb tega zakona je pristojna Inšpekcija za delo, ki do sedaj ni imela pravne podlage za kaznovanje delodajalca za kršitve v zvezi s praktičnim usposabljanjem z delom.

**K 9. členu (spremenjen 88.a člen)**

Evidenci sta v veljavnem zakonu že opredeljeni, pri čemer jih s spremembo člena preimenujemo z namenom terminološkega poenotenja (glede na zadnje spremembe Zakona o osnovni šoli), predvsem pa jasneje opredeljujemo vire oziroma evidence, iz katerih se podatki črpajo. S tehnično nadgradnjo aplikacij bo namreč šele sedaj omogočena realizacija določbe sedmega odstavka 135. c člena Zakona o organizaciji in financiranju vzgoje in izobraževanja, ki do sedaj zaradi tehničnih omejitev ni bila izvedljiva, kar pomeni, da se bodo osebni podatki za obe evidenci pridobivalo iz Centralne evidence udeležencev vzgoje in izobraževanja, ki je temeljna zbirka podatkov, v katero vzgojno-izobraževalni zavodi vnašajo podatke o svojih udeležencih. Šolam in dijaškim domovom ne bo več treba teh podatkov posebej vnašati v navedene evidence, kot je določeno v sedaj veljavnih določbah, posledično se bo nabor podatkov, ki jih bodo še vnašali, zmanjšal, in ga je treba ustrezno opredeliti. Obenem gre v drugem odstavku tudi za uskladitev z novelo Zakona o osnovni šoli, ki je natančneje opredelila evidence, ki vsebujejo dosežke učencev na nacionalnem preverjanju znanja (ki so pomembni za vpisni postopek); novela določa, da se dosežki učencev na nacionalnem preverjanju znanja vodijo v t. i. Evidenci ministrstvo-NPZ; podatki o teh dosežkih se bodo za evidenco prijavljenih v srednje šole črpali iz te evidence. Pri tem je pomembno, da ne gre za zbiranje novih podatkov.

Novost je določba v tretjem odstavku člena, ki bo zagotavljala točnost in ažurnost podatkov o dijakih, vpisanih v dijaške domove in s tem prispevala k zmanjšanju administrativnih bremen. Gre zgolj za spremembo načina pridobitve podatkov za evidenco, saj dijakom za potrebe vpisnega postopka v dijaški dom ne bo treba več posredovati informacije dijaškemu domu o izbrani srednji šoli, izobraževalnemu programu in letniku ter morebitni naknadni spremembi v postopku vpisa; ta podatek bo namreč posredovan neposredno v evidenco prijavljenih in vpisanih v dijaške domove iz  evidence prijavljenih v srednje šole. Sprememba je bistvenega pomena tudi zaradi kratkega časovnega roka, v katerem se sočasno izvajata vpisna postopka v srednje šole in dijaške domove in je zelo pomembno, da so podatki o izbrani šoli  v postopku vpisa v dijaški dom točni in ažurni, saj so eno od meril v primeru omejitve vpisa v dijaški dom. V praksi pa se je izkazalo, da dijaki pogosto z zamudo obveščajo dijaški dom o morebitni spremembi izbrane šole ali izobraževalnega programa, ali pa ga sploh ne obvestijo, s čemer lahko pride do težave pri pravočasni izvedbi vpisnega postopka skladno s predpisanimi roki ali celo nepravilni izvedbi izbora prijavljenih kandidatov v primeru omejitve vpisa.

Ustreznejša je tudi opredelitev namena in potreb v zadnjem odstavku, med drugim podatki v obeh evidencah omogočajo ustreznejše načrtovanje vpisne politike in mreže srednješolskih izobraževalnih programov ter služijo za statistične namene. Pri tem je pomembno, da se pri analizah uporablja anonimizirane podatke.

**K 10. členu (uskladitev aktov)**

Učne pogodbe se lahko sklepajo za več šolskih let, zato je treba že sklenjene učne pogodbe iz 36. člena zakona, ki veljajo tudi v šolskem letu 2024/2025, uskladiti s tem zakonom do 1. septembra 2024.

**K 11. členu (začetek veljavnosti in uporabe zakona)**

Ta člen določa datum začetka veljavnosti in uporabe tega zakona.

**IV. BESEDILO ČLENOV, KI SE SPREMINJAJO**

**7. člen**

**(izobraževanje pod enakimi pogoji)**

 Državljani Republike Slovenije in državljani drugih držav članic Evropske unije imajo pravico do poklicnega oziroma strokovnega izobraževanja pod enakimi pogoji.

 Slovenci brez slovenskega državljanstva se lahko poklicno oziroma strokovno izobražujejo pod enakimi pogoji kot državljani Republike Slovenije.

 Slovenci brez slovenskega državljanstva po tem zakonu so potomci staršev slovenske narodnosti do tretjega kolena v ravni črti.

 Tuji državljani se lahko poklicno oziroma strokovno izobražujejo pod enakimi pogoji kot državljani Republike Slovenije, kadar se izobražujejo po načelu vzajemnosti ali če so ob vpisu sami ali vsaj eden od staršev ali skrbnikov dijaka rezidenti Republike Slovenije v skladu z zakonom, ki ureja dohodnino.

 Za dijake, katerih materni jezik ni slovenski ali niso končali osnovnošolskega izobraževanja v Republiki Sloveniji in niso uspešno opravili preizkusa znanja slovenščine po Skupnem evropskem jezikovnem okviru na ravni A2, šola ob prvi vključitvi v poklicno in strokovno izobraževanje ob začetku šolskega leta organizira intenzivni tečaj slovenščine po ustreznem javno veljavnem programu, ki je za te dijake obvezen.

 Za dijake iz prejšnjega odstavka, ki so po zaključenem tečaju uspešno opravili preizkus znanja slovenščine po Skupnem evropskem jezikovnem okviru na ravni A2 in želijo dodatno pomoč, šola organizira dodatne ure slovenščine. Za dijake, ki niso uspešno opravili preizkusa znanja slovenščine, šola organizira dodatne ure slovenščine, ki so zanje obvezne.

 Dijaki iz petega odstavka tega člena, ki ob zaključku šolskega leta ne dosegajo znanja, potrebnega za pozitivno oceno iz predmeta slovenščina, in niso v zaključnem letniku, so lahko prvo leto izobraževanja neocenjeni iz tega predmeta in napredujejo v naslednji letnik. O tem odloči ravnatelj na predlog oddelčnega učiteljskega zbora.

**30. člen**

**(merila za izbiro)**

 Pri izbiri kandidatov iz prejšnjega člena se upoštevajo njihovi učni uspehi v predhodnem izobraževanju, rezultati državnih tekmovanj v znanju ter znanja oziroma spretnosti, ki so pomembne za uspešno izobraževanje oziroma opravljanje določenega poklica.

 Ob upoštevanju meril iz prejšnjega odstavka imajo prednost kandidati, ki imajo sklenjeno individualno učno pogodbo.

 Merila za izbiro kandidatov določi minister na predlog pristojnega strokovnega sveta.

 Merila za izbiro kandidatov se javno objavijo najpozneje dan pred začetkom šolskega leta, v katerem lahko kandidati začnejo izpolnjevati pogoje za doseganje predpisanih meril.

 Merila za izbiro kandidatov v izrednem izobraževanju določi šola.

**36. člen**

**(sestavine učne pogodbe)**

 Učna pogodba obsega:

-        osebno ime, dan, datum in kraj rojstva, stalno bivališče dijaka in staršev oziroma drugega zakonitega zastopnika dijaka, če je dijak mladoleten,

-        predhodno izobrazbo dijaka,

-        naziv, sedež in vrsto dejavnosti delodajalca, ki sklepa učno pogodbo,

-        naziv poklicne izobrazbe, za katero se dijak izobražuje,

-        pričetek in trajanje izobraževanja,

-        poklicne zmožnosti, ki si jih dijak pridobiva s praktičnim usposabljanjem v skladu z izobraževalnim programom,

-        časovno razporeditev in razčlenitev praktičnega usposabljanja z delom v obsegu, predvidenem z izobraževalnim programom,

-        osebno ime delavca z ustrezno izobrazbo, ki je mentor dijaka,

-        obseg izobraževalnega dela v šoli,

-        pogoje, pod katerimi se učna doba podaljša zaradi neizpolnjenih obveznosti dijaka v šoli,

-        dolžnosti delodajalca,

-        nagrado, ki jo prejema dijak,

-        obveznosti delodajalca v primeru, če razdre učno pogodbo v nasprotju z zakonom, ter v primeru, če dijak razdre učno pogodbo zaradi neizpolnjenih dolžnosti delodajalca,

-        obvezo, da delodajalec ne bo obremenjeval dijaka z deli, ki niso povezana z njegovim praktičnim usposabljanjem,

-        davčno številko dijaka in njegovo enotno matično številko občana (EMŠO),

-        druge dolžnosti in pravice dijaka, določene s tem zakonom in drugimi predpisi.

**37. člen**

**(dolžnosti delodajalca)**

 Dolžnosti delodajalca, ki sklene učno pogodbo, so zlasti, da:

-        dijaku omogoči usposabljanje za pridobitev poklicne izobrazbe,

-        skrbi, da bo dijak redno obiskoval šolo in druge obvezne oblike izobraževalnega dela,

-        dijaku poleg počitnic v skladu s tem zakonom omogoči še najmanj šest prostih delovnih dni za pripravo na zaključni izpit,

-        dijaku izplačuje dogovorjeno nagrado,

-        skrbi za varnost pri delu in za zdravje dijaka,

-        dijaka seznani s predpisi o varnosti pri delu,

-        skrbi za dobre medsebojne odnose med delavci in dijaki,

-        nadzoruje, kako dijak vodi predpisano dokumentacijo o praktičnem usposabljanju z delom,

-        izpolnjuje druge, s pogodbo dogovorjene obveznosti.

 Delodajalec lahko nalaga dijaku le tista dela, ki zagotavljajo pridobitev poklicnih zmožnosti v skladu z izobraževalnim programom.

**42. člen**

**(nagrada)**

 V času praktičnega usposabljanja z delom ima dijak pravico do nagrade v skladu s panožno kolektivno pogodbo za ustrezno dejavnost oziroma drugimi predpisi.

**66. člen**

**(obremenitev)**

 Organizirano izobraževalno delo obsega:

-        teoretični pouk z vajami,

-        praktični pouk,

-        praktično usposabljanje z delom,

-        interesne dejavnosti,

-        strokovne ekskurzije,

-        samostojno delo dijakov,

-        drugo izobraževalno delo, ki ga določa izobraževalni program.

 Teoretični pouk za dijake lahko obsega, brez športne vzgoje in italijanščine v šolah s slovenskim učnim jezikom na narodno mešanem območju v slovenski Istri, največ 30 ur tedensko, obseg vseh oblik izobraževalnega dela pa ne sme presegati 36 ur tedensko.

**82. člen**

**(svet šole)**

 Ne glede na določbe 81. člena tega zakona, o zahtevi za varstvo pravic v zvezi s pridobitvijo oziroma izgubo statusa dijaka, odloča svet šole.

 Svet šole odloči o zahtevi iz prejšnjega odstavka s tajnim glasovanjem, z večino članov vseh članov.

 Zoper odločitev sveta je možno sprožiti upravni spor.

**85. člen**

**(prekrški)**

 Z globo od 200 do 3000 eurov se kaznuje za prekršek šola in z globo od 100 do 300 eurov odgovorna oseba šole, če:

-        ne upošteva soglasja ministra o obsegu vpisa (27. člen),

-        ne upošteva vpisnih pogojev, meril in vpisnega postopka (22., 23., 24., 25., 26., 27., 30. in 46. člen),

-        podaljša status dijaka v nasprotju z zakonom (49. člen),

-        izključi dijaka iz šole brez utemeljenega razloga (56.a člen),

-        ne pripravi oziroma ne izvaja osebnega izobraževalnega načrta za dijaka v skladu z zakonom (57. člen),

-        ne izda predpisane šolske javne listine o uspehu na predpisan način in v predpisanem roku (75. člen).

 Z globo 300 eurov se kaznuje za prekršek šola in z globo 100 eurov odgovorna oseba šole, če dijakov ne seznani z dokumenti in podatki v zvezi z organizacijo in izvedbo vzgojno-izobraževalnega dela oziroma v zvezi z uresničevanjem pravic in obveznosti dijakov (68. člen).

 Z globo od 200 do 3000 eurov se kaznuje za prekršek zbornica in z globo od 100 do 300 eurov odgovorna oseba zbornice, če:

-        verificira učno mesto v nasprotju z minimalnimi pogoji in pogoji glede mentorja (peti odstavek 31. člena in 31.a člen),

-        ne posreduje podatkov v centralni register učnih mest (32.b člen),

-        ne vodi registra učnih pogodb (35. člen).

 Za prekrške, določene v drugi, peti in šesti alineji prvega odstavka tega člena, se lahko v hitrem postopku izreče globa tudi v znesku, ki je višji od najnižje predpisane globe, določene v tem členu.

**88.a člen**

**(zbirka podatkov za vpis v srednje šole)**

 Ministrstvo, pristojno za šolstvo, vzpostavi, vodi, vzdržuje in nadzoruje informatizirano zbirko prijavljenih kandidatov za vpis v srednje šole, ki vsebuje podatke iz evidence iz 1. točke prvega odstavka 86. člena tega zakona, ter informatizirano zbirko prijavljenih in vpisanih dijakov v dijaške domove, ki vsebuje podatke iz evidence iz 1. in 2. točke prvega odstavka 86. člena tega zakona.

 Za obe zbirki iz prejšnjega odstavka zagotavlja osebne podatke iz tretjega odstavka 86. člena tega zakona osnovna šola, ki jo obiskuje kandidat, ki se prijavlja za vpis.

 Osnovna šola za zbirko prijavljenih kandidatov za vpis v srednje šole zagotavlja tudi podatke iz druge do šeste alineje četrtega odstavka 86. člena tega zakona, razen dosežkov na nacionalnem preverjanju znanja skladno z merili za vpis iz šeste alineje četrtega odstavka 86. člena tega zakona, ki se prenesejo iz evidence učencev, ki opravljajo nacionalno preverjanje znanja, ki jo vodi Državni izpitni center. Podatke iz prve in sedme do enajste alineje četrtega odstavka 86. člena tega zakona za zbirko prijavljenih kandidatov za vpis v srednje šole zagotavlja srednja šola.

 Podatke iz drugega odstavka 86. člena tega zakona za zbirko prijavljenih in vpisanih dijakov v dijaške domove zagotavljajo dijaški domovi.

 Podatki v zbirkah iz prvega odstavka tega člena se obdelujejo za namen izvedbe vpisnega postopka.

 Podatki v obeh zbirkah se hranijo trajno.